ДжэгукIэ ирашажьэ
Узыншагъэр хъумэным и дунейпсо махуэр Аруан районым и ныбжьыщIэхэм мы гъэми гукъинэжу ягъэлъэпIащ. Хабзэ зэрахуэхъуауэ, абы хуагъэхьэзыра спорт Iуэхугъуэ зэмылIэужьыгъуэхэм щIыналъэ и еджапIэ псоми я командэ къыхэхахэр жыджэру хэтащ.
Зэпеуэхэр щызэхаублар Аруан къуажэм и курыт школым и стадионырщ. Абы и пэ къихуэу, екIуу ягъэщIэрэщIа я пщIантIэм пэкIу щызэхашэри, хьэщIэхэр щрагъэблэгъащ, джэгу дахэ щращIэкIащ, апхуэдэу зэхьэзэхуэр зэрекIуэкIыну щIыкIэр щагъэбелджылащ.
ЕджапIэм и унафэщIым гъэсэныгъэ лэжьыгъэмкIэ и къуэдзэ Щауэ Маринэ зэIущIэр къызэIуихри, къызэгъэпэщакIуэхэм фIыщIэ яхуищIащ, Узыншагъэр хъумэным и дунейпсо махуэм и мыгъэрей зи чэзу спорт зэпеуэм хэтыну къахуэкIуа ныбжьыщIэхэм зэфIэкI къагъэлъэгъуэну, ехъулIэныгъэ яIэну ехъуэхъуащ, текIуэныгъэм хущIэкъунхэу къыхуриджащ.
Мыпхуэдэ зэхыхьэхэм, зэхьэзэхуэхэм я мыхьэнэр, абыхэм гупсысэ къабзэхэр къызэрагъэушыр, гуапагъэрэ гугъапIэ лъапIэхэмрэ къызэрагъэщIыр ягу къагъэкIыжу школакIуэхэм зыхуагъэзащ Аруан муниципальнэ районым егъэджэныгъэмкIэ, физическэ щэнхабзэмрэ спортымкIэ и IуэхущIапIэхэм я унафэщIхэу Жэмыхъуэ Сражудин, КIурашын Владимир, Къэбэрдей-Балъкъэрым спортымрэ туризмэмкIэ и министерствэм и къудамэм и нэхъыжь Анаев Аслъэн, «Урысей зэкъуэт» партым и щIыпIэ къудамэм и унафэщI Бэрэгъун Арсен, къуажэ администрацэм и Iэтащхьэ Къардэн Вячеслав сымэ. Абыхэм ныбжьыщIэхэм хуаIуэтащ Узыншагъэр хъумэным и дунейпсо махуэр 1950 гъэ лъандэрэ зэрагъэлъапIэр, абы теухуа Iуэхугъуэ щхьэпэхэр зэщхьэщыхауэ ди республикэм зэрыщагъэзащIэр, ахэр спортым быдэу пыщIауэ къызэрызэрагъэпэщыр. Анаев Аслъэн зэрыжиIамкIэ, физкультурэмрэ спортымрэ дихьэххэм я бжыгъэм хохъуэ. Мы зэманым республикэм щыпсэухэм я процент 15-м щIигъур а Iуэхум хуэжыджэрщ. Къапщтэмэ, Налшык щызэхэта «Кавказ Джэгухэр» фестивалым Къэбэрдей-Балъкъэрым и лIыкIуэхэм зэфIэкIышхуэ къыщагъэлъэгъуащ, школакIуэу 56-рэ, еджапIэ нэхъыщхьэхэм я студенту 25-рэ зыхэта ди командэм бжьыпэр иубыдащ.
Куейм и еджапIэ 19-м къикIа командэхэм дэтхэнэми ныбжьыщIэ 20 хэтти, зэраубзыхуам тету, щызэпеуэну спорт лIэужьыгъуэ елъытауэ ягуэшри, зэхьэзэхуэм щIадзащ. Гъатхэ махуэ уэфI дахэти, я зэфIэкIыр къагъэлъэгъуэну псоми Iэмал хъарзынэ яIэт.
Аруан къуажэ курыт школым физкультурэмкIэ щезыгъаджэхэм я методикэ зэгухьэныгъэм и унафэщI Къардэн Беслъэн къызэригъэлъэгъуамкIэ, судьяхэр спортым и щэхухэм фIыуэ хэзыщIыкI защIэти, хьэрэмыгъи нэфI-неи къыхагъэкIакъым, пэжу, арэзы укъищIу зэхьэзэхуэр ирагъэкIуэкIащ.
— Узыншагъэр хъумэным и дунейпсо махуэм ирихьэлIэу мыпхуэдэ зэпеуэхэр куейм и еджапIэхэм илъэс къэс къыщызыдогъэпэщ. Нэгъабэ Шэрэдж Ищхъэрэ къуажэм щедгъэкIуэкIащ, мы гъэм чэзур дэ къытлъысащ. КъБР-м Спортымрэ туризмэмкIэ и министерствэмрэ район администрацэмрэ ди жэрдэмыр я гуапэу къыддаIыгъ, зэрыхъукIэ, зыкъытщIагъакъуэ. Къыхэзгъэщыну сыхуейт курыт школхэм физкультурэмкIэ щезыгъаджэхэр мы Iуэхум жэуаплыныгъэ ин хэлъу зэрыбгъэдыхьэр, зэуIуу, зэрыщIэу зэрызэдэлажьэр. Дапщэщи хуэдэу, нобэрей зэпеуэхэр къызэгъэпэщыным егугъуащ Шэрэдж Ищхъэрэ курыт школым и унафэщI, физкультурэмкIэ егъэджакIуэ, КъБР-м физическэ щэнхабзэмкIэ щIыхь зиIэ и лэжьакIуэ Къуэжьокъуэ Хъусен, Чернэ Речкэм и еджапIэм, Старэ Шэрэджрэ Псыгуэнсурэ я етIуанэ, Нарткъалэ и етхуанэ школхэм, Аруан къуажэ курыт еджапIэм щыщхэу Урыс Леонид, Къамбий Арик, Щхьэгуэш Зитэ, Вэрокъуэ Вячеслав, Бахъуэ Башир, Нэгъуей Валерэ, Шорэн СулътIан, Бэвокъуэ Ислъам, шабзауэ Къэбэрдей-Балъкъэрымрэ Кавказ Ищхъэрэ федеральнэ щIыналъэмрэ я чемпион ШкIахъуэ Жыраслъэн сымэ, нэгъуэщIхэри. Псоми категорие нэхъыщхьэ яIэщ, — къыджеIэ Къардэн Беслъэн. — Зы илъэси къэмынэу ди школым спорт зэхьэзэхуэ зэмылIэужьыгъуэхэр щыдогъэкIуэкI. Абы папщIэ дызыхуейхэмкIэ дызэхурокъу. Дэ диIэщ спорт пэшышхуэу тIу, теннис, футбол, волейбол, баскетбол джэгупIэхэр, зыщагъасэ пэш щхьэхуэ. Нэхъыщхьэр сабийхэр узыншэу, къарууфIэу, псыхьауэ къэгъэхъунращи, ди лэжьыгъэр абы худоунэтI. ЕджапIэм и унафэщI Шорэн Фусэ хъарзынэу къыддоIэпыкъу, спорт IэмэпсымэхэмкIэ дыкъызэрегъэпэщ. Абы и лъэныкъуэкIэ гуныкъуэгъуэ диIэкъым.
Шэджагъуэ нэужьым зэпеуэхэм къарикIуахэр зэхалъхьэжащ. Мини-футболым Нарткъалэ и курыт еджапIэ №1-р щытекIуащ. Старэ Шэрэджым и школ №1-мрэ Аруан къуажэм и еджапIэмрэ етIуанэ, ещанэ увыпIэхэр зэдагуэшащ. ВолейболымкIэ зэхьэзэхуэм Къэхъун къикIа ныбжьыщIэхэм бжьыпэр щаубыдащ, псыкуэд дэсхэр етIуанэ, Нарткъалэ и еджапIэ №2-р ещанэ хъуахэщ. Топ цIыкIур дзынымкIэ зэпеуахэм Псыгуэнсу щыщ хъыджэбз цIыкIухэр къахэжаныкIащ, щIалэ цIыкIухэм я деж хэгъэрейхэр щатекIуащ. КIапсэкIэ зэпекъуахэм Аруан курыт еджапIэм и командэм къыпэхъун къахэкIакъым. Старэ Шэрэджым и школ №1-м щыщхэм — етIуанэ, Чернэ Речкэ къикIахэм ещанэ увыпIэхэр къахьащ. Эстафетэмрэ лъакъуэрыгъажэ зэпеуэмрэ бысымхэмрэ Псыгуэнсу къуажэм и курыт еджапIэ №2-м и командэмрэ щытекIуащ. Турникым зыкъихынымкIэ Нарткъалэ дэт еджапIэ №4 -м щыщхэм бжьыпэр яубыдащ.
ИужькIэ, Аруан районым егъэджэныгъэмкIэ и IуэхущIапIэм и методист Сыченкэ Александр, къызэхуэсахэм я Iэгуауэм щIэту, щIыхь тхылъхэмрэ саугъэтхэмрэ текIуахэм яритыжащ. Кубок зэIэпахыр Аруан къуажэ курыт школым хуагъэфэщащ.
Хьэжыкъарэ Алик.
